ലോഡ്ഷെഡിംഗ് വേണ്ടിവരും: മന്ത്രി കെ. കൃഷ്ണന്കുട്ടി തിരുവനന്തപുരം: കല്ക്കരി ക്ഷാമത്തത്തുടര്ന്നു സംസ്ഥാനത്ത് വൈദ്യുതി പ്രതിസന്ധി രൂക്ഷമായതോടെ ലോഡ് ഷെഡിംഗ് അടക്കമുള്ള കടുത്ത നടപടികളിലേക്കു കേരളം. കേന്ദ്രപൂളില്നിന്നടക്കം ലഭിക്കേണ്ട വൈദ്യുതിയില് കുറവുണ്ടായതോടെയാണ് പീക്ക് അവേഴ്സ് ആയ വൈകുന്നേരം 6.30നും രാത്രി 9.30നും ഇടയില് ലോഡ്ഷെഡിംഗ് നടപ്പാക്കുന്നതിനെക്കുറിച്ചു സര്ക്കാര് തലത്തില് ചര്ച്ച തുടങ്ങിയത്. വൈദ്യുതി പ്രതിസന്ധി തുടര്ന്നാല് സംസ്ഥാനത്ത് പവര്കട്ട് വേണ്ടിവരുമെന്ന് വൈദ്യുതി മന്ത്രി കെ. കൃഷ്ണന്കുട്ടി ഇന്നലെ പറഞ്ഞു. കേന്ദ്രത്തില്നിന്നു ലഭിക്കേണ്ട ആയിരം മെഗാവാട്ട് വൈദ്യുതിയില് 350 മെഗാവാട്ടിന്റെ വരെ കുറവുണ്ടായിട്ടുണ്ട്. കേന്ദ്ര ഗ്രിഡില്നിന്നു ലഭിക്കേണ്ട വൈദ്യുതിയില് 150 മെഗാവാട്ട് വരെ കുറയുന്നു. ദീര്ഘകാല കരാറിന്റെ ഭാഗമായി കേരളം പണം കൊടുത്തു മറ്റു സംസ്ഥാനങ്ങളില്നിന്നു വാങ്ങുന്ന വൈദ്യുതിയില് 200 മെഗാവാട്ടിന്റെയും കുറവുണ്ടായി. വ്യവസായങ്ങളെ ബാധിക്കാത്ത രീതിയില് ലോഡ്ഷെഡിംഗ് ഏര്പ്പെടുത്താനാണ് നീക്കം. മഴക്കാലമായതിനാല് ജല വൈദ്യുതി പദ്ധതികള് വഴി 20 ദശലക്ഷം യൂണിറ്റ് വൈദ്യുതി വരെ പ്രതിദിനം ഉത്പാദിപ്പിക്കുന്നുണ്ട്. എല്ലാ പദ്ധതികളും പൂര്ണ തോതില് പ്രവര്ത്തിച്ചാല് 22 ദശലക്ഷം യൂണിറ്റ് വൈദ്യുതി മാത്രമേ ജല വൈദ്യുത പദ്ധതികളില്നിന്ന് ഉത്പാദിപ്പിക്കാന് കഴിയുകയുള്ളു. സംസ്ഥാനത്തിന്റെ പ്രതിദിന ശരാശരി ഉപയോഗം 75 ദശലക്ഷം യൂണിറ്റാണ്. വേനല്ക്കാലമാകുന്നതോടെ വൈദ്യുതി ഉപയോഗം 78 ദശലക്ഷം വരെയായി ഉയരാം. കേന്ദ്ര ഗ്രിഡില്നിന്നുള്ള വൈദ്യുതിയെ ആശ്രയിക്കുന്ന പ്രധാന സംസ്ഥാനമാണു കേരളം. നിരക്ക് വര്ധന ആവശ്യപ്പെട്ടു കെഎസ്ഇബി വൈദ്യുതി ക്ഷാമം നേരിട്ടതോടെ യൂണിറ്റിന് 1718 രൂപ വരെ നല്കി വൈദ്യുതി പുറത്തുനിന്നു വാങ്ങുന്നുണ്ട്. പുറത്തുനിന്നു വാങ്ങുന്ന വൈദ്യുതിക്ക് ഉപയോക്താക്കളില്നിന്ന് സര്ച്ചാര്ജ് ഈടാക്കാന് അനുമതി തേടി കെഎസ്ഇബി, വൈദ്യുതി റെഗുലേറ്ററി കമ്മീഷനില് അപേക്ഷ നല്കി. യൂണിറ്റിന് 2.5 പൈസ വീതം സര്ചാര്ജ് ഈടാക്കാനാണ് അനുമതി തേടിയത്. ഏപ്രില് ഒന്നു മുതല് ജൂണ് 30 വരെയുള്ള അധിക നിരക്കിനു സര്ച്ചാര്ജ് ഈടാക്കാന് അനുമതി തേടിയാണ് ഇപ്പോള് അപേക്ഷ നല്കിയത്. 2019 ഒക്ടോബര് മുതല് കഴിഞ്ഞ മാര്ച്ച് 31 വരെ ഇതേ രീതിയില് അധിക വൈദ്യുതി നിരക്കിന് ഉപയോക്താക്കളില്നിന്നു സര്ചാര്ജ് ഈടാക്കാന് അനുമതി തേടി വൈദ്യുതി ബോര്ഡ് സമര്പ്പിച്ച അപേക്ഷ വൈദ്യുതി റെഗുലേറ്ററി കമ്മീഷന്റെ പരിഗണനയിലാണ്. ബോര്ഡിന് സര്ചാര്ജ് നിര്ദേശം റെഗുലേറ്ററി കമ്മീഷന് അംഗീകരിച്ചാല് വൈദ്യുതിനിരക്കില് വര്ധന വരും.